 NA CHARLES ONGADI AKINA mama wafanyabiashara katikati mwa jiji la Mombasa wamelalamikia mtindo wa genge la vijana wanaotumia pikipiki kuwapora mali zao nyakati za jioni. Wafanyibiashara hao wanaouza bidhaa ndogondogo kwa wateja jijini humo kuanzia jioni wamelalamika vikali wakisema wezi hao wanaokuja kama wanunuzi huwapoka simu, pesa na mali yao na kisha kutoroka wakitumia pikipiki. Wezi hao ambao wengi wao ni vijana wenye umri wa kati ya miaka 18 hadi 25, husubiri hadi jioni wakati wakazi wanakuwa katika pilkapilka za kurudi majumbani mwao. Kulingana na Grace Kadzo anayeuza matunda karibu na Posta Kuu, vijana hao wanasubiri mwendo wa saa moja jioni wakati kila mmoja yuko katika harakati za kurudi nyumbani. “Wanakuwa kama vijana watano wanaojifanya kuwa ni wateja na muuzaji anapokuwa akiwahudumia wanunuzi wengine, wanawanyang’anya pesa kwa haraka sana na kurukia pikipiki zinazowasubiri na kuondoka mbio wakibanana katikati ya magari,” akasema Kadzo. Wezi hao hupora vipochi na simu za wanaotembea kandokando mwa barabara na kutoroka wakitumia pikipiki, mbinu ambayo huwa ni vigumu sana kuwakamata. Rehema Umazi anayeuza nguo katika sehemu moja kando ya barabara ya Digo amekiri kufanya biashara yake kwa hofu ya kuibiwa na vijana hao hao hatari kwa usalama wao. “Wamewahi kuiba simu na pesa zangu hapa kisha wakatoroka wakitumia pikipiki na juhudi zangu kupiga kamsa ziliambulia patupu kwani walitoroka kwa kasi ya radi,” akalalamika mama Rehema. Kulingana na uchunguzi uliofanywa na Taifa Leo, sio akina mama hao pekee ndio huvamiwa na wezi hao bali hata wauzaji wa kahawa chungu wakati wa usiku katikati mwa jiji. Mohammed Tsuma,34, anasema vijana hao wamekuwa na mtindo wa kuwahangaisha wakati wa usiku wanapofanya biashara yao ya kuuza kahawa. Tsuma anafichua kwamba wezi hao hasa hulenga pesa na simu na imekuwa ni vigumu kuwakamata kutokana na jinsi ambavyo wanajipanga kutoroka pindi wanapotekeleza uhalifu huo. Wafanyabiashara hawa sasa wanawaomba polisi kuzidisha doria wakati wa usiku ili kuweza kukomesha mtindo wa wezi hawa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  